AOT คาดปี 58 ผู้โดยสารใช้บริการท่าอากาศยานสุวรรณภูมิเพิ่มขึ้น 12%
AOT คาดในปี 58 จะมีผู้โดยสารใช้บริการท่าอากาศยานสุวรรณภูมิจำนวน 52 ล้านคน หรือเพิ่มขึ้น 12% เร่งเดินหน้าแผนพัฒนาท่าอากาศยานฯ ตามแผน 
25 ก.ย. 2558

นายศิโรตม์ ดวงรัตน์ ผู้อำนวยการท่าอากาศยานสุวรรณภูมิ (ทสภ.) บริษัท ท่าอากาศยานไทย จำกัด (มหาชน) หรือ AOT (ทอท.) เปิดเผยว่า บริษัทคาดว่าในปี 2558 จะมีผู้โดยสารใช้บริการ ทสภ. รวมแล้วมากกว่า 52 ล้านคน หรือเพิ่มขึ้น 12%
ทั้งนี้ในช่วงระหว่างเดือน ต.ค.57 – 15 ก.ย.58 ทสภ. มีจำนวนผู้โดยสารใช้บริการรวมทั้งสิ้น 50.53 ล้านคน โดยมีอัตราเติบโต 12.90% เมื่อเปรียบเทียบกับช่วงเดียวกันของปีก่อน แบ่งเป็นผู้โดยสารภายในประเทศ 8.13 ล้านคน ลดลง 0.77% และผู้โดยสารระหว่างประเทศ 42.40 ล้านคน เพิ่มขึ้น 15.96% ในส่วนของเที่ยวบินมีจำนวนรวมทั้งสิ้น 298,459 เที่ยวบิน เพิ่มขึ้น 5.91% เมื่อเปรียบเทียบกับช่วงเดียวกันของปีก่อน แบ่งเป็นเที่ยวบินภายในประเทศ 65,129 เที่ยวบิน เพิ่มขึ้น 2.68% และเที่ยวบินระหว่างประเทศ 233,330 เที่ยวบิน เพิ่มขึ้น 6.85%
สำหรับจำนวนสินค้ามีจำนวนรวมทั้งสิ้น 1.23 ล้านตัน เพิ่มขึ้น 0.49% เมื่อเปรียบเทียบกับช่วงเดียวกันของปีก่อน แบ่งเป็นสินค้าภายในประเทศ 39,137 ล้านตัน เพิ่มขึ้น 2.59% และสินค้าระหว่างประเทศ 1.19 ล้านตัน เพิ่มขึ้น 0.43%
โดยหลังจากนี้ ทสภ. จะเร่งรัดการดำเนินโครงการพัฒนา ทสภ. ระยะ 2 ให้เป็นไปตามแผนงานที่กำหนด หลังจากผ่านการเห็นชอบจากคณะรัฐมนตรีแล้ว โดยการก่อสร้างอาคารเทียบเครื่องบินรองหลังที่ 1 การก่อสร้างขยายอาคารผู้โดยสารปัจจุบันด้านทิศตะวันออก และงานก่อสร้างระบบสาธารณูปโภค สำหรับรองรับผู้โดยสารให้ได้ 60 ล้านคน รวมถึงโครงการก่อสร้างทางวิ่งเส้นที่ 3 ซึ่งอยู่ระหว่างการศึกษาผลกระทบสิ่งแวดล้อมและประเมินผลกระทบต่อสุขภาพ (EHIA) นอกจากนี้ ยังเตรียมที่จะก่อสร้างอาคารผู้โดยสารหลังที่ 2 เพื่อให้สามารถรองรับผู้โดยสารเพิ่มเป็น 80 ล้านคนอีกด้วย
อีกทั้งโครงการพัฒนาโครงสร้างพื้นฐานแล้ว ทสภ. ยังมีแผนปรับปรุง สิ่งอำนวยความสะดวกต่างๆ เพิ่มเติม เพื่อยกระดับการให้บริการด้านการขนส่งทางอากาศ อาทิ การติดตั้งเก้าอี้โซฟากึ่งนอน 80 ชุด บริเวณพื้นที่รอเปลี่ยนเที่ยวบิน การเพิ่มจำนวนเก้าอี้พักคอยตามจุดต่างๆ ในอาคารผู้โดยสารอีก 600 ที่นั่ง การเพิ่มพื้นที่ Airline Lounge สายการบินที่บริเวณอาคารเทียบเครื่องบิน D พื้นที่ 6,000 ตารางเมตร การปรับปรุงพัฒนาห้องสุขา
นอกจากนี้ยังมีการจัดทำวีดีทัศน์แนะนำกระบวนการผู้โดยสารขาเข้าและผู้โดยสารเปลี่ยนเที่ยวบินเป็น 6 ภาษา การติดตั้งตู้ Information Kiosk ที่มีระบบการให้ข้อมูลด้วยเทคโนโลยีที่ทันสมัย และการติดตั้งเครื่องชาร์จโทรศัพท์มือถือเพิ่มเติมอีก 75 จุด การปรับปรุงและพัฒนาการให้บริการภายในเขตการบิน ทั้งทางวิ่ง ทางขับและหลุมจอด การเพิ่มประสิทธิภาพมาตรการรักษาความปลอดภัย ทั้งการติดตั้งอุปกรณ์รักษาความปลอดภัยเพิ่มเติม และการเพิ่มความเข้มงวดในการปฏิบัติงานของเจ้าหน้าที่ เป็นต้น